Source: https://ergasiakodeltio.wordpress.com/2012/08/23/%CE%BF%CE%B1%CE%B5%CE%B4-700-000-%CE%AC%CE%BD%CE%B5%CF%81%CE%B3%CE%BF%CE%B9-%CF%87%CF%89%CF%81%CE%AF%CF%82-%CE%B5%CF%80%CE%AF%CE%B4%CE%BF%CE%BC%CE%B1/
Timestamp: 2019-09-22 18:55:03+00:00
Document Index: 20123330

Matched Legal Cases: ['ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ']

ΟΑΕΔ – 700.000 άνεργοι χωρίς επίδομα | εργασιακό δελτίο
« Kι άλλο ναυτεργατικό ατύχημα | Νέα απόπειρα φίμωσης του athens.indymedia »
ΟΑΕΔ – 700.000 άνεργοι χωρίς επίδομα
Μόλις 187.723 άνεργοι παίρνουν επίδομα από τον ΟΑΕΔ, ενώ εκτιμάται πως συνεχίζουν να έχουν δικαίωμα επιδότησης μόνο 160.916 άτομα. Τον Ιούλιο οι εγγεγραμμένοι στον ΟΑΕΔ άνεργοι αυξήθηκαν 1,59% σε σχέση με τον Ιούνιο
Χωρίς επίδομα από τον ΟΑΕΔ είναι 734.347 άνεργοι, με βάση τα επίσημα στατιστικά στοιχεία. Τον Ιούλιο ο αριθμός των εγγεγραμμένων ανέργων σημείωσε νέα αύξηση και έφτασε τα 794.924 άτομα, ενώ πρέπει να προστεθούν άλλα 127.146 άτομα που δήλωσαν ότι δεν αναζητούν εργασία. Δηλαδή συνολικά 922.070 άτομα είναι εκτός αγοράς εργασίας, ωστόσο μόλις 187.723 άνεργοι παίρνουν επίδομα από τον ΟΑΕΔ. Μάλιστα εκτιμάται πως συνεχίζουν να έχουν δικαίωμα επιδότησης μόνο 160.916 άτομα.
Σημειώνεται πως τον Ιούλιο ο αριθμός των εγγεγραμμένων στον ΟΑΕΔ ανέργων αυξήθηκε κατά 1,59% σε σχέση με τον προηγούμενο μήνα. Ακόμα μεγαλύτερη -και συγκεκριμένα 13,62%- είναι η αύξηση όσων αναζητούν δουλειά σε σχέση με τον αντίστοιχο μήνα πέρυσι.
Τη θλιβερή πρωτιά έχει η περιφέρεια Αττικής, όπου αναλογεί το 37,48% όσων αναζητούν εργασία από το σύνολο της χώρας. Ακολουθεί η περιφέρεια Κεντρικής Μακεδονίας, με το αντίστοιχο ποσοστό να διαμορφώνεται στο 19,35%.
Αύξηση καταγράφεται και στον αριθμό των μακροχρόνια ανέργων, δηλαδή όσων αναζητούν δουλειά για πάνω από 12 μήνες. Σε σχέση με πέρσι, οι μακροχρόνια άνεργοι -εγγεγραμμένοι στον ΟΑΕΔ- αυξήθηκαν κατά 69.781 άτομα, δηλαδή 26,05%.
Με βάση τα επίσημα στατιστικά στοιχεία, τον Ιούλιο οι αναγγελίες προσλήψεων ανήλθαν σε 90.791 και είναι μειωμένες κατά 9,12% σε σχέση με τον προηγούμενο μήνα.
Οι απολύσεις έφτασαν τον περασμένο μήνα τις 23.551 και είναι μειωμένες κατά 7,81% σε σχέση με τον Ιούνιο. Μειωμένες κατά 29,9% είναι και οι λήξεις συμβάσεων ορισμένου χρόνου, ενώ αντιθέτως αυξημένες σε σχέση με τον Ιούνιο είναι οι οικειοθελείς αποχωρήσεις.
Μιλώντας στο «Εθνος» το μέλος της εκτ. επιτροπής της ΓΣΕΕ Γιώργος Γαβρίλης τονίζει πως: «η πρόβλεψη του Ινστιτούτου Εργασίας είναι πως η πραγματική ανεργία θα φτάσει το 28%, δηλαδή 1,3 εκ. άτομα θα αναζητούν δουλειά. Ωστόσο, λιγότεροι από 200.000 θα παίρνουν επίδομα και όλοι οι υπόλοιποι οδηγούνται σε συνθήκες μαζικής εξαθλίωσης».
Επισημαίνει ότι «απαιτούνται μέτρα, όπως η αύξηση του επιδόματος και η επέκτασή του. Επιπλέον πρέπει οι άνεργοι να έχουν πρόσβαση στο σύστημα υγείας χωρίς προϋποθέσεις, καθώς κινδυνεύουν να μείνουν χωρίς περίθαλψη, επειδή δεν έχουν τον απαραίτητο αριθμό ενσήμων. Τέλος, πρέπει να υπάρξουν παρεμβάσεις για τη στήριξη όσων έχουν πάρει στεγαστικά δάνεια και είναι άνεργοι».
Εξι στους δέκα ανέργους είναι 30 έως 54 ετών
Εξι στους δέκα εγγεγραμμένους στον ΟΑΕΔ ανέργους είναι από 30 έως 54 ετών. Οι νέοι έως 29 ετών που αναζητούν δουλειά είναι 29,68%. Από τα επίσημα στατιστικά στοιχεία προκύπτει ακόμα πως οι άνω των 55 ετών αποτελούν το 9,61% των ανέργων. Οσον αφορά το εκπαιδευτικό επίπεδο όσων αναζητούν δουλειά, προκύπτει πως:
– Τo 46,66% των ανέργων έχει τελειώσει το λύκειο (370.883).
– Το 34,23% είναι Υποχρεωτικής Εκπαίδευσης, δηλαδή μέχρι την τρίτη γυμνασίου (272.097 άτομα).
– Το 18,01% έχει πτυχίο πανεπιστημίου (143.170 άτομα).
– Για το 1,1% δεν υπάρχουν στοιχεία. Τέλος, πρέπει να σημειωθεί πως από το σύνολο των εγγεγραμμένων στον ΟΑΕΔ ανέργων το 58,57% είναι γυναίκες.
Από το «Εθνος»
Τέτοιες αναλύσεις και άρθρα που χαρακτηρίζονται από προχειρότητα και απλά ερμηνεύουν αριθμούς έχουν εμφανιστεί πολλά. Συστήνουμε να μένετε μόνο στους αριθμούς και όχι στα ποσοστά που κάθε φυλλάδα αναπαράγει, κρατώντας ένα νούμερο: Οι δυνάμενοι για απασχόληση στον τόπο είναι 3.900.000 ψυχές.
Posted on 23/08/2012 at 4:11 μμ in Uncategorized	| RSS feed | Απάντηση	| Trackback URL